Սինդի Փառլոու

**Սինտիա Մարի (Սինդի) Փառլոու-Քուն** (, ), ամերիկացի ֆուտբոլիստ, ֆուտբոլային մարզիչ և սպորտային ֆունկցիոներ։ Կրկնակի օլիմպիական չեմպիոն (1996, 2004) և աշխարհի չեմպիոն (1999) Միացյալ Նահանգների հավաքականի կազմում, NCAA-ի կրկնակի չեմպիոն Հյուսիսային Կարոլինայի համալսարանի թիմի հետ (1997, 1998), Հերման Տրոֆիի կրկնակի հաղթող, որպես մարզիչ-կանանց ֆուտբոլի ազգային լիգայի չեմպիոն «Փորթլենդ Թորնս» ակումբի հետ (2013)։ Ֆուտբոլի Փառքի ազգային սրահի անդամ (2018)։ 2020 թվականին դարձել է ԱՄՆ ֆուտբոլի ֆեդերացիայի նախագահ։

## Խաղային կարիերա
Ջերմանթաունի ավագ դպրոցում (Թենեսի) սովորելու տարիներին երկու անգամ ընդգրկվել է ԱՄՆ-ի դպրոցական խորհրդանշական հավաքականում։ 1994 թվականին ճանաչվել Է Թենեսիի տարվա դպրոցական խաղացող և իր դպրոցի հավաքականին հասցրել է նահանգի Չեմպիոնների կոչման։

Չապել Հիլլում Հյուսիսային Կարոլինայի համալսարան ընդունվելուց հետո չորս տարի անընդմեջ (1995-1998) ընդգրկվել է NCAA-ի խորհրդանշական առաջին հավաքականում։ 1997 և 1998 թվականներին համալսարանի հավաքականի հետ երկու անգամ դարձել է NCAA I դիվիզիոնի չեմպիոն, ընդ որում 1997 թվականին եզրափակիչ խաղում խփել է որոշիչ գոլ, իսկ 1998 թվականին դարձել է թիմի լավագույն ռմբարկուն՝ 21 գոլով և 11 արդյունավետ փոխանցումով։ 1997 և 1998 թվականներին արժանացել է Հերման Տրոֆիի (մրցանակ ԱՄՆ-ի բարձրագույն ֆուտբոլի լավագույն խաղացողի համար՝ կանանց շրջանում) և դարձելպատմության մեջ երկրորդ (միա համից հետո) ֆուտբոլիստուհին, ով կարողացել է ստանալ այս մրցանակը երկու անգամ անընդմեջ[5]։ Բացի այդ, Միաժամանակ Պարլոուն երկու անգամ դարձել Է Միսուրիի մարզական ակումբի (MAC) կողմից շնորհված Լավագույն ուսանող-ֆուտբոլիստուհու այլընտրանքային մրցանակի դափնեկիր, իսկ 1998 թվականին ճանաչվել է ACC կոնֆերենցիայի լավագույն խաղացող։ Ընդհանուր առմամբ Հյուսիսային Կարոլինայի համալսարանում ելույթների ընթացքում մրցակիցների դարպասը գրավել է 68 անգամ։

1996 թվականի հունվարի 14-ին 18 տարեկան հասակում իր նորամուտը նշել Է ԱՄՆ-ի հավաքականի կազմում Ռուսաստանի հավաքականի հետ խաղում՝ այդ խաղում խփելով երկու գոլ։ Ատլանտայի Օլիմպիական խաղերում Փառլոուն ամենաերիտասարդ խաղացողն էր ամերիկյան հավաքականի կազմում, որը, ի վերջո, նվաճել է չեմպիոնական տիտղոսը։ 1999 թվականին աշխարհի առաջնությունում նա նաև ոսկե մեդալ է նվաճել ԱՄՆ-ի հավաքականի հետ։ Մրցաշարում նա խփել է երկու գոլ, այդ թվում՝ առաջին գնդակը Բրազիլիայի հավաքականի հետ կիսաեզրափակիչ խաղում, որն ավարտվել է 2:0 հաշվով՝ հօգուտ ամերիկուհիների։ Փառլոուն դարձել է ֆուտբոլի պատմության ամենաերիտասարդ խաղացողը (տղամարդկանց և կանանց շրջանում), որը հաղթել է Օլիմպիական խաղերում և աշխարհի առաջնությունում, և այդ ռեկորդը մնացել է անգերազանցելի հաջորդ 20 տարիներին։

Երկրորդ անգամ Փառլոուն օլիմպիական չեմպիոն է դարձել 2004 թվականի Աթենքի խաղերում, բացի այդ հավաքականի հետ նվաճել է արծաթե մեդալ 2000 թվականի Օլիմպիական խաղերում և բրոնզե մեդալ՝ 2003 թվականի աշխարհի առաջնությունում։ Հավաքականի կազմում ելույթներն ավարտել է 2004 թվականին՝ այդ ընթացքում թիմի կազմում մասնակցելով 158 հանդիպման և խփելով 75 գոլ։

Հավաքականում ելույթների հետ միաժամանակ 2001-2003 թվականներին խաղացել է «Ատլանտա Բիտ» ակումբում, որը հանդես է եկել  Women's United Soccer Association պրոֆեսիոնալ լիգայում։ Այս թիմի հետ երկու անգամ խաղացել է լիգայի եզրափակիչներում՝ 2001 և 2003 թվականներին։ 2001 թվականին «Ատլանտայի» եզրափակիչ դուրս գալուն նպաստել են կիսաեզրափակչի խաղում Փառլոուի խփած երկու գոլերը։

## Հետագա կարիերա
Խաղային կարիերան ավարտելուց հետո Փառլոուն աշխատել է որպես մարզիչ։ Որպես Հյուսիսային Կարոլինայի համալսարանի կանանց հավաքականի գլխավոր մարզչի օգնական՝ Նա չորս անգամ այս թիմի հետ նվաճել է NCAA չեմպիոնուհու տիտղոսը, ընդ որում՝ առաջնություններից մեկում նա հասել է դրան՝ փոխարինելով գլխավոր մարզչին, որն արձակուրդ է վերցրել հիվանդ կնոջը խնամելու համար։

2010-2013 թվականներին մարզել է մինչև 14 և 15 տարեկան աղջիկների ազգային հավաքականները։ Հրավիրվելով «Փորթլենդ Թորնսի» կանանց պրոֆեսիոնալ թիմի գլխավոր մարզչի պաշտոնում՝ Փառլոուն 2013 թվականին նրա հետ հաղթել է նոր հիմնադրված Կանանց ֆուտբոլի ազգային լիգայում։ Առաջին սեզոնից հետո նա, սակայն, ստիպված է եղել թողնել պաշտոնը ընտանեկան պատճառներով։

Հետագայում Փառլոուն աշխատել է «Նորթ Կարոլինա» ակումբի երիտասարդական ծրագրի տնօրեն։ Միաժամանակ 2018 թվականից հանդես է եկել որպես ԱՄՆ ֆուտբոլի ֆեդերացիային կից խաղացողների խորհրդի խորհրդատու։ 2019 թվականին ընտրվել է ֆեդերացիայի փոխնախագահ, իսկ 2020 թվականի մարտին՝ Կառլոս Կորդեյտոյի հանկարծակի հրաժարականից հետո, դարձել է Նախագահ։

## Պարգևներ և կոչումներ
* Կրկնակի օլիմպիական չեմպիոն (1996, 2004), Օլիմպիական խաղերի արծաթե մեդալակիր (2000)
* Աշխարհի չեմպիոն (1999), աշխարհի առաջնության բրոնզե մեդալակիր (2003)
* NCAA կրկնակի չեմպիոն (1997, 1998)
* Հերման Տրոֆիիի կրկնակի դափնեկիր և Միսուրիի մարզական ակումբի տարվա լավագույն ուսանող-ֆուտբոլիստուհու մրցանակ (1997, 1998)
* NCAA խորհրդանշական հավաքականի քառակի անդամ (1995-1998)
* Women’s United Soccer Association-ի կրկնակի արծաթե մեդալակիր (2001, 2003)
* Կանանց ֆուտբոլի ազգային լիգայի չեմպիոն (2013, որպես մարզիչ)
* Ֆուտբոլի ազգային փառքի սրահի անդամ (2018)
* Թենեսիի Սպորտային փառքի սրահի անդամ (2000, 2004)
* Սինդի Փառլոուի հայրենի Մեմֆիսա քաղաքի փողոցներից մեկը կրում է նրա անունը։

## Ծանոթագրություններ

## Գրականություն
* Crothers, Tim (2010), *The Man Watching: Anson Dorrance and the University of North Carolina Women's Soccer Dynasty*,  St. Martin's Press, 
* Grainey, Timothy (2012), *Beyond Bend It Like Beckham: The Global Phenomenon of Women's Soccer*, University of Nebraska Press, 
* Lisi, Clemente A. (2010), *The U.S. Women's Soccer Team: An American Success Story*, Scarecrow Press, 
* Murray, Caitlin (2019), *The National Team: The Inside Story of the Women Who Changed Soccer *, Abrams,  
* Schultz, Jaime (2014), *Qualifying Times: Points of Change in U.S. Women's Sport*, University of Illinois Press, 
* Stevens, Dakota (2011), *A Look at the Women's Professional Soccer Including the Soccer Associations, Teams, Players, Awards, and More*, BiblioBazaar, 
* Theivam, Keiran and Jeff Kassouf (2019), *The Making of the Women's World Cup: Defining stories from a sport’s coming of age*, Little, 
* Trusdell, Brian (2015), *US Women Win the World Cup*, ABDO Publishing Company, 

## Արտաքին հղումներ
* 
* 
* 
 
Կատեգորիա:Ամերիկացի կին ֆուտբոլիստներ
Կատեգորիա:Կանանց ֆուտբոլի կիսապաշտպաններ
Կատեգորիա:Ամերիկացի օլիմպիական չեմպիոններ
Կատեգորիա:2004 թվականի Ամառային օլիմպիական խաղերի չեմպիոններ
Կատեգորիա:ԱՄՆ-ի ֆուտբոլի հավաքականի ֆուտբոլիստներ
Կատեգորիա:Օլիմպիական խաղերի արծաթե մեդալակիրներ
Կատեգորիա:Ֆուտբոլի աշխարհի չեմպիոններ
Կատեգորիա:Ֆուտբոլային մարզիչներ